b'\n_START_ARTICLE_\nAmerikantaikap\xc3\xa4hkin\xc3\xa4\n_START_SECTION_\nLevinneisyys ja kasvupaikat\n_START_PARAGRAPH_\nAmerikantaikap\xc3\xa4hkin\xc3\xa4 on kotoisin Pohjois-Amerikan it\xc3\xa4osista Mississipilt\xc3\xa4 Atlantin rannikolle. Se kasvaa tuoreissa-kosteissa, mieluiten runsasravinteisissa mets\xc3\xa4nreunoissa ja jokivarsissa, joskus metsiss\xc3\xa4kin. Harvemmin sit\xc3\xa4 tavataan rantakallioilla ja merenrannoilla. Ilmastollisesti amerikantaikap\xc3\xa4hkin\xc3\xa4 on temperaattinen-keskimeridionaalinen, mereinen-liev\xc3\xa4sti mereinen.\n_START_SECTION_\nK\xc3\xa4ytt\xc3\xb6 Suomessa\n_START_PARAGRAPH_\nSuomessa amerikantaikap\xc3\xa4hkin\xc3\xa4\xc3\xa4 k\xc3\xa4ytet\xc3\xa4\xc3\xa4n koristepensaana, mutta se on harvinainen ja varsin v\xc3\xa4h\xc3\xa4n k\xc3\xa4ytetty. Amerikantaikap\xc3\xa4hkin\xc3\xa4n voi n\xc3\xa4hd\xc3\xa4 ainakin Helsingin yliopiston kasvitieteellisess\xc3\xa4 puutarhassa Kaisaniemess\xc3\xa4 sek\xc3\xa4 Turun yliopiston kasvitieteellisess\xc3\xa4 puutarhassa Ruissalossa._NEWLINE_Amerikantaikap\xc3\xa4hkin\xc3\xa4n koristearvo perustuu kukkiin, jotka ilmaantuvat my\xc3\xb6h\xc3\xa4\xc3\xa4n syksyll\xc3\xa4. Suomessa kukinta tapahtuu vain hyvin pitkin\xc3\xa4, l\xc3\xa4mpimin\xc3\xa4 syksyin\xc3\xa4 tai pitkien suojas\xc3\xa4iden aikana talvella. Kukat ovat kirkkaankeltaisia, noin kaksisenttisi\xc3\xa4 ja sijaitsevat kolmittain lehtihangoissa.\n_START_SECTION_\nKasvattaminen ja lis\xc3\xa4ys\n_START_PARAGRAPH_\nSuomessa amerikantaikap\xc3\xa4hkin\xc3\xa4 menestyy puuvartisten kasvien menestymisvy\xc3\xb6hykkeill\xc3\xa4 I-II, mutta vain suotuisilla kasvupaikoilla. Se kasvaa parhaiten aurinkoisessa tai puolivarjoisessa, kosteassa, runsasravinteisessa ja runsashumuksisessa paikassa._NEWLINE_Amerikantaikap\xc3\xa4hkin\xc3\xa4\xc3\xa4 voi lis\xc3\xa4t\xc3\xa4 siemenist\xc3\xa4. Ne ovat mustia ja kiilt\xc3\xa4v\xc3\xa4pintaisia. Amerikantaikap\xc3\xa4hkin\xc3\xa4n kotahedelm\xc3\xa4 aukeaa kypsytty\xc3\xa4\xc3\xa4n \xc3\xa4kkin\xc3\xa4isesti, jolloin siemenet sinkoutuvat maastoon. Siemenet vaativat v\xc3\xa4hint\xc3\xa4\xc3\xa4n kolmen kuukauden kylm\xc3\xa4k\xc3\xa4sittelyn. It\xc3\xa4minen voi kest\xc3\xa4\xc3\xa4 kaksi vuotta.'